Uznesenie Európskeho parlamentu o situácii v pásme Gazy



Úradný vestník 314 E , 21/12/2006 S. 0324 - 0327



P6_TA(2006)0492 Situácia v Gaze Uznesenie Európskeho parlamentu o situácii v pásme Gazy Európsky parlament, - so zreteľom na svoje predchádzajúce uznesenia o Blízkom východe, najmä na uznesenie z 2. februára 2006 o výsledkoch volieb v Palestíne a o situácii vo východnom Jeruzaleme [1], z 1. júna 2006 o humanitárnej kríze na palestínskych územiach a úlohe Európskej únie [2] a zo 7. septembra 2006 o situácii na Blízkom východe [3], - so zreteľom na rezolúcie Bezpečnostnej rady OSN č. 242(1967) a 338(1973), - so zreteľom na "cestovnú mapu pre mier" z 30. apríla 2003, ktorú predložilo Kvarteto (EÚ, OSN, USA, a Rusko), - so zreteľom na závery Rady pre všeobecné záležitosti a vonkajšie vzťahy z 15. septembra 2006, zo 16. a 17. októbra 2006 a z 13. novembra 2006, - so zreteľom na článok 103 ods. 4 rokovacieho poriadku, A. keďže následkom izraelskej vojenskej operácie v pásme Gazy bola od júna 2006 smrť viac ako 350 ľudí vrátane mnohých civilistov a keďže izraelský útok na Beit Hanun dňa 8. novembra 2006 spôsobil smrť viac ako 19 Palestínčanov, najmä detí a žien, B. nesmierne znepokojený skutočnosťou, že v dôsledku masového zničenia verejných zariadení a súkromných domov, narušenia prevádzky nemocníc, kliník a škôl, znemožnenia prístupu k vode, potravinám a elektrine, zničenia poľnohospodárskej pôdy a totálnej blokády pásma Gazy dosiahla humanitárna kríza katastrofálnu úroveň, C. keďže útoky namierené priamo na majetok civilistov a neprimerané a nevyberané útoky na civilné obyvateľstvo sú jasným porušením základných práv stanovených medzinárodným právom a v Ženevských konvenciách, D. keďže izraelský predseda vlády Ehud Olmert vyjadril znepokojenie a ľútosť nad tým, čo označil za "technické zlyhanie" v Beit Hanun dňa 8. novembra 2006, a so zreteľom na rozhodnutie izraelskej armády začať vnútorné vyšetrovanie, E. keďže neprimerané alebo nevyberané využitie sily nie je možné odôvodniť právom štátu na sebaobranu a keďže medzinárodné humanitárne právo dôrazne zakazuje útoky na civilné obyvateľstvo, F. keďže nová vlna násilia ohrozuje snahy Palestínskej samosprávy o vytvorenie novej palestínskej vlády národnej jednoty, G. keďže medzinárodné spoločenstvo a EÚ významne podporujú snahy o vyriešenie humanitárnej krízy v pásme Gazy a na Západnom brehu Jordánu s osobitným dôrazom na dočasný medzinárodný mechanizmus; keďže tento druh pomoci však nemôže uspokojiť všetky potreby, H. hlboko znepokojený dôsledkami nedávneho vymenovania Avigdora Liebermana za podpredsedu vlády Izraela, I. keďže mierový proces na Blízkom východe sa z politického a diplomatického hľadiska ocitol na mŕtvom bode, hoci na nastolenie mieru a bezpečnosti v celom regióne je potrebné komplexné a trvalé riešenie izraelsko-palestínskeho konfliktu, J. keďže EÚ ako jeden z členov Kvarteta nesie osobitnú zodpovednosť za mier a bezpečnosť na Blízkom východe, ktorý je jedným zo susedných regiónov Európy, a keďže je preto potrebné zlepšiť nástroje a spôsoby koordinácie Spoločnej zahraničnej a bezpečnostnej politiky (SZBP) vrátane prijatia spoločnej pozície v rámci SZBP podľa článkov 15 a 16 Zmluvy o EÚ, 1. vyjadruje hlbokú sústrasť rodinám obetí nedávneho bombardovania v Beit Hanune a súčasne vyjadruje ľútosť nad všetkými nevinnými obeťami; 2. vyjadruje rozhorčenie nad vojenskou operáciou Izraela v Beit Hanune a v pásme Gazy a odsudzuje neadekvátne kroky izraelskej armády, ktoré oslabujú akýkoľvek pokus o začatie mierového procesu; 3. vyzýva izraelskú vládu, aby okamžite zastavila svoje vojenské operácie v pásme Gazy a opätovne zdôrazňuje, že pre izraelsko-palestínsky konflikt neexistuje vojenské riešenie; 4. vyzýva palestínsku domobranu, aby prestala s odpaľovaním rakiet na izraelské územie bez ohľadu na cieľ, ktoré je úmyselne namierené voči civilistom, aby rešpektovala prímerie a aby ďalej nestupňovala konflikt; a odsudzuje nedávne raketové útoky v Sderote a zabíjanie nevinných izraelských civilistov; 5. vyjadruje hlboké obavy v súvislosti s možnými závažnými dôsledkami súčasnej krízy vrátane ďalších vojenských a teroristických útokov oslabujúcich krehkú politickú situáciu v celom regióne; 6. berie na vedomie veto USA, ktoré v Bezpečnostnej rade OSN zablokovalo návrh rezolúcie o situácii v pásme Gazy, a vyjadruje poľutovanie nad neexistenciou pevného a jasného postoja medzinárodného spoločenstva k súčasnej kríze; 7. vyzýva vládu USA, aby prehodnotila svoju úlohu v Kvartete a v izraelsko-palestínskom konflikte s ohľadom na pomoc pri ukončení násilia a podporu nového a skutočného dialógu medzi stranami; 8. vyzýva Radu a členské štáty, aby v súlade s článkom 15 Zmluvy o EÚ prijali spoločnú pozíciu s cieľom náležitého hodnotenia aktuálnej situácie a aby podporili seriózne pokusy o zastavenie násilia a aby zúčastnené strany presvedčili o potrebe rokovať; 9. vyzýva Kvarteto, aby prijalo naliehavé opatrenia smerujúce k obnoveniu rokovaní s príslušnými stranami a medzi nimi a k úplnej realizácii všetkých častí "cestovnej mapy"; opätovne v tejto fáze vyhlasuje, že riešenie blízkovýchodného konfliktu je možné iba prostredníctvom dojednania pevnej a konečnej mierovej dohody, ako je stanovené v "cestovnej mape", a to bez predchádzajúcich podmienok, na základe existencie dvoch demokratických, suverénnych a životaschopných štátov, ktoré vedľa seba mierovo nažívajú v rámci bezpečných a medzinárodne uznaných hraníc, a vyhlasuje, že ďalšie straty na životoch civilistov sú neúnosné; 10. opätovne opakuje svoj návrh, že prítomnosť mnohonárodnej jednotky v Libanone by pre pásmo Gazy a Západný breh Jordánu mohla predstavovať príklad ako chrániť civilné obyvateľstvo na obidvoch stranách; vyzýva Radu, aby medzitým začala iniciatívu na vyslanie medzinárodných vojenských pozorovateľov do pásma Gazy, a vyzýva všetky strany, aby podporili tento návrh a v jeho duchu plne spolupracovali; 11. vyzýva Radu, aby naliehavo zvolala Asociačnú radu EÚ - Izrael s cieľom vyjadriť pozície EÚ po tom, ako Izrael uskutočnil vojenské operácie v pásme Gazy, najmä s ohľadom na plné dodržiavanie článku 2 Dohody o pridružení medzi EÚ a Izraelom [4]; 12. vyzýva Radu, aby sa v rámci dočasnej dohody o pridružení medzi EÚ a Palestínou [5] obrátila na novú palestínsku vládu národnej jednoty s cieľom riešiť otázky násilia a bezpečnosti; 13. zdôrazňuje, že ľudské práva musia byť dodržiavané v plnom rozsahu a že je nutné bezodkladne zastaviť porušovanie medzinárodného humanitárneho práva v pásme Gazy a na Západnom brehu Jordánu; 14. podporuje vyhlásenie predsedníctva EÚ, v ktorom nalieha na izraelskú vládu, aby zastavila všetky provokatívne aktivity na palestínskych územiach, vrátane budovania osád, výstavby múru, vojenských operácií bez ohľadu na cieľ a ničenia palestínskych obydlí; 15. vyzýva Komisiu a členské štáty, aby palestínskym nemocniciam, predovšetkým v pásme Gazy, poskytli dodatočnú zdravotnícku pomoc; 16. víta dohodu, ktorú dosiahol prezident Palestínskej samosprávy na podporu národného dialógu medzi palestínskymi politickými stranami, a vymenovanie nového palestínskeho predsedu vlády na vytvorenie novej palestínskej vlády, ktorá by mala vystupovať ako partner pri rokovaniach s medzinárodným spoločenstvom; zastáva názor, že tieto kroky by mohli viesť k obnove hospodárskej pomoci pre Palestínsku samosprávu; 17. vyzýva Radu a Komisiu, aby spolu s medzinárodným spoločenstvom naďalej zabezpečovali základnú humanitárnu pomoc palestínskemu obyvateľstvu; požaduje, aby sa dočasný medzinárodný mechanizmus posilnil, pokiaľ ide o jeho trvanie a zdroje; vyzýva izraelskú vládu, aby okamžite obnovila presun príjmov zo zadržanej palestínskej dane a colných príjmov; 18. vyzýva Izrael, aby zrušil hospodársku blokádu pásma Gazy, zjednodušil obchodovanie medzi palestínskymi územiami, Izraelom a ostatným svetom, aby v prospech Palestínčanov a Izraelčanov podporil hospodársky rozvoj pásma Gazy a aby povolil pohyb osôb v Rafahu v súlade s Dohodou o pohybe a prístupe a hraničnou misiou EÚ, ako aj v Karni a ostatných cezhraničných priechodoch v pásme Gaze; vyzýva EÚ, aby prevzala plnú zodpovednosť za vykonanie tejto dohody; 19. opätovne zdôrazňuje svoju výzvu na okamžité prepustenie palestínskych ministrov a zákonodarcov z izraelskej väzby, ako aj uneseného izraelského vojaka; 20. vyzýva Radu, aby vyvinula všetko úsilie a zvolala medzinárodnú mierovú konferenciu podľa vzoru madridskej konferencie z roku 1991 s cieľom nájsť komplexné, trvalé a životaschopné riešenie problémov v tejto oblasti, ktoré by bolo založené na príslušných rezolúciách Bezpečnostnej rady OSN, a zastáva názor, že jednostranný prístup ktorejkoľvek zúčastnenej strany je potrebné odmietnuť; 21. zastáva názor, že v tejto súvislosti je nevyhnutné zapojenie Ligy arabských štátov; domnieva sa, že Bejrútsky plán Ligy arabských štátov z roku 2002, ako aj Ženevská iniciatíva z roku 2003, sú pre rokovania významným prínosom a je ich potrebné náležite zohľadniť; 22. poveruje svojho predsedu, aby toto uznesenie postúpil Rade, Komisii, Vysokému splnomocnencovi pre SZBP, vládam a parlamentom členských štátov, generálnemu tajomníkovi OSN, prezidentovi Palestínskej samosprávy, Palestínskej legislatívnej rade, izraelskej vláde a Knessetu, vládam a parlamentom USA a Ruskej federácie a generálnemu tajomníkovi Ligy arabských štátov. [1] Prijaté texty, P6_TA(2006)0041. [2] Prijaté texty, P6_TA(2006)0237. [3] Prijaté texty, P6_TA(2006)0348. [4] Ú. v. ES L 147, 21.6.2000, s. 3. [5] Ú. v. ES L 187, 16.7.1997, s. 1. --------------------------------------------------